2025. gada 15. jūlijā

Informācija plašsaziņas līdzekļiem

**Vienota biļete vilcienam un Rīgas sabiedriskajam transportam**

**Ieviesta “Rīgas vienotā biļete” – jauns risinājums pasažieriem, kuri izmanto gan vilcienu pasažieru pārvadātāja Vivi pakalpojumus, gan “Rīgas satiksmes” transportu. Tā ļauj par diviem eiro iegādāties vienotu braucienu A zonas vilcienu maršrutu tīklā un visos pilsētas sabiedriskā transporta maršrutos - autobusos, tramvajos un trolejbusos, ietaupot vienu eiro katrā braucienā. Biļeti var iegādāties no 15. jūlija, un tā būs derīga no 24. jūlija. Aicinām pasažierus savlaicīgi plānot braucienus un izmantot iespēju biļeti iegādāties iepriekš, lai nodrošinātu ērtu pārvietošanos ar vienotu biļeti gan vilcienā, gan “Rīgas satiksmes” transportā.**

"Ar “Rīgas vienoto biļeti” mēs padarām sabiedrisko transportu pieejamāku, ērtāku un konkurētspējīgāku salīdzinājumā ar privāto auto. Mūsu mērķis ir veicināt vienkāršu un saprotamu pārsēšanos starp dažādiem transporta veidiem, uzlabojot ikdienas pārvietošanās pieredzi tūkstošiem pasažieru. Tas ir solis ceļā uz integrētu, videi draudzīgu un ilgtspējīgu pārvietošanās sistēmu Rīgā," uzsver **Vivi valdes priekšsēdētājs Raitis Nešpors.**

**“Rīgas satiksmes” valdes priekšsēdētāja Džineta Innusa** : “Jaunā vienotā biļete ir pirmais solis ceļā uz vēl ērtāku pārvietošanos ar sabiedrisko transportu. Tā sniedz pasažieriem iespēju vienkārši un izdevīgi apvienot vilciena un Rīgas sabiedriskā transporta braucienus, ietaupot gan laiku, gan līdzekļus. Apzināmies, ka jāstrādā pie biļešu iegādes iespēju paplašināšanas, un šis ir tikai sākums ciešākai sabiedriskā transporta integrācijai.”

"Rīgas vienotā biļete" ietver vienu vilciena dienas biļeti braucienam A zonas vilciena maršrutā, tostarp savienotajos reisos šajā zonā, kā arī vienu Rīgas satiksmes 90 minūšu biļeti braucienam ar autobusu, trolejbusu vai tramvaju.

Biļete pieejama tikai digitālā formātā – mobilajā lietotnē “Vivi Latvija” un tīmekļvietnē [vivi.lv](https://vivi.lv). Rīgas vienotā biļete ir derīga norādītajā datumā līdz nākamās dienas plkst. 2.59. Biļešu reģistrācijas secībai nav nozīmes – pasažieris var sākt braucienu gan ar vilcienu, gan “Rīgas satiksmes” sabiedrisko transportu. Ja vispirms tiek reģistrēts brauciens “Rīgas satiksmes” transportā, tiek sākta 90 minūšu laika atskaite. Savukārt, ja pirmo reģistrē vilciena biļeti, sabiedriskā transporta daļa paliek aktīva līdz brīdim, kad tā tiks reģistrēta.

Pasažieri var iegādāties vairākas “Rīgas vienotās biļetes” vienai dienai, kā arī plānot braucienus uz priekšu līdz pat deviņām dienām.

Rīgas vienotā biļete ir ieviesta pilotprojekta ietvaros, kas ilgs vienu gadu no tās pieejamības brīža. Šajā laikā tiks izvērtēta sistēmas darbība, lietotāju pieredze un nepieciešamie uzlabojumi pirms iespējamas pastāvīgas ieviešanas.

Par vilcienu kustības sarakstiem, biļešu iegādi vai citiem ar braucieniem saistītiem jautājumiem aicinām sazināties ar Vivi Klientu apkalpošanas centru, zvanot pa diennakts bezmaksas tālruni 8760.

**Par vilciena pasažieru pārvadātāju Vivi:**

Vivi ir Baltijā lielākais dzelzceļa pasažieru pārvadātājs, kas nodrošina drošus un precīzus pasažieru pārvadājumus modernos un ērtos vilcienos. Izpildīto reisu precizitātes ziņā uzņēmums ir viens no precīzākajiem dzelzceļa pasažieru pārvadātājiem Eiropā un Baltijā, precizitātes rādītājam pārsniedzot 98%. 2024. gadā Vivi vilcieni pārvadāja 19,4 miljonus pasažieru. Uzņēmums sniedz būtisku ieguldījumu Latvijas tautsaimniecībā, nodrošinot iedzīvotāju mobilitāti un nodarbinot vairāk nekā 950 darbinieku.

**Papildu informācijai:**

Sigita Paula

Vivi Komunikācijas un mārketinga daļas vadītāja

sigita.paula@vivi.lv, 28303346